Chrám Premenenia Pána (Sofia)

Chrám Premenenia Pána () je chrám Bulharskej pravoslávnej cirkvi z prvej polovice 20. storočia, ktorý sa nachádza sa v meste Sofia v oblasti Sofia v juhozápadnom Bulharsku.

Budova má pridelený štatút kultúrnej pamiatky miestneho významu.

 Lokalita 
Celkový pohľad na chrám z juhovýchodu|náhľad|vľavo
Chrám Premenenia Pána sa nachádza v meste Sofia v rajóne Lozenec na ulici „Ralica“ (, doslova Ralicina ulica) č. 2 v blízkosti Národného paláca kultúry a toku Perlovskej rieky.

 Dejiny 
Chrám bol postavený v roku 1928.

10. januára 1944 bol poškodený v dôsledku anglo-amerického bombardovania Sofie. Následne bol rekonštruovaný v priebehu leta a jesene 1945, pričom v rámci tejto rekonštrukcie bol zároveň predĺžený a zvýšený. K obnove chrámu došlo s pomocou bulharského exarchu a sofijského metropolitu Stefana I.

Chrám bol po prestavbe vysvätený 25. júna 1955, pri príležitosti uloženia relikvií do centrálneho prestolu. Svätiteľom bol patriarcha Bulharskej pravoslávnej cirkvi, Kiril. 14. septembra toho istého roku bol opätovne vysvätený aj pôvodný severný chrámový prestol, ktorý je zasvätený svätému Krížu.

8. septembra 1957 predstavitelia ruskej komunity zo sofijskej štvrti Lozenec zariadili, aby bol z Kyjeva privezený kúsok relikvií svätej veľkomučeníčky Barbory, pričom následne bola pri chráme postavená aj kaplnka, ktorá je jej zasvätená.

V roku 1976 bol budove udelený štatút kultúrnej pamiatky. V roku 1989 bol budove udelený štatút kultúrnej pamiatky miestneho významu.

 Charakteristika 
Chrám Premenenia Pána je prvý a najväčší farský pravoslávny chrám v sofijskej štvrti Lozenec. Predstavuje trojloďovú stavbu s priečnou loďou pri vchode a zvonicou.

Chrám mal pôvodne jeden prestol, po rekonštrukcii v dôsledku poškodenia pri bombardovaní bol pridaný druhý prestol. V centrálnom prestole je umiestnená častica svätých relikvií svätého Jána Krstiteľa. V pôvodnom severnom prestole sú zase uložené relikvie svätého Trifóna. V chráme sa nachádzajú relikvie celkovo až 15 svätých.

 Štatút a dôvod pamiatkovej ochrany 
Kategória: kultúrna pamiatka miestneho významu

Rok vyhlásenia: 1976 (ako kultúrna pamiatka), 1989 (ako kultúrna pamiatka miestneho významu)

Dôvod pamiatkovej ochrany: architektonicko-staviteľská a umelecká hodnota budovy

 Galéria 

 Referencie 

 Iné projekty 

Kategória:Pravoslávne chrámy v Bulharsku
Kategória:Kultúrne pamiatky v Bulharsku
Kategória:Stavby v Sofii
Kategória:Kostoly zasvätené Premeneniu Pána
Kategória:Architektúra z 1928
Kategória:Kostoly postavené po oslobodení Bulharska